Document ID: /roh_data/filtered/fineweb-2-filterrobots_roh.jsonl.gz/4150

Sper in restaurant, ina stizun da sport e gardarobas cuntegn la nova chasa nordica tranter auter er in fitness, ina stanza da seminari ed in alloschi per bun 60 persunas. Il nov bajetg da trais auzadas porscha uschia ina infrastructura ideala per uniuns u clubs che vulan passentar e trenar intgins dis a Lantsch.
Cun quella chasa nordica vegn ussa propi realisà il cor da l'entira arena da biatlon. Tut en tut custa il bajetg 9 milliuns francs, daners che vegnan ord ils mauns dal investider e donatur Michael Hartweg, il president dal cussegl d'administraziun da la biatlon arena Lai SA. Sper la promoziun dals giuvens biatlets, vul Hartweg er manar atras a Lantsch cursas da la cuppa mundiala da biatlon.
Grazia al «Nordic House» ademplescha l’entira infrastructura ils criteris da l’Uniun internaziunala da biatlon IBU. Tenor Michael Hartweg vegnan els gia candidà quest onn per cursas da la cuppa mundiala, quai per ils onns 2018 fin il 2022.
Il december 2016 duain las lavurs da construcziun esser a fin, uschia che la chasa nordica duai vegnir en funcziun gia la proxima stagiun d'enviern.
RR novitads 17:00 / Sportissimo 09-04-2016